Փակման եզրափակիչ խօսք արտասանեց հուսկ Տէր Խորէն Արք. Տողրամաճեան, բարձր գնահատելով երգչախումբերու մասնակիցներն ու պատասխանատուները, նշելով որ հայ երգն ու պարը, հայ մշակոյթն ու աւանդութիւններն են որ հայը կը պահեն հայ՝ իր ինքնուրոյն դիմագիծով եւ ինքնութեամբ: Յատուկ երախտագիտութիւն յայտնեց Կիպրոսի Հանրապետութեան, անոր ընձեռած բոլոր հնարաւորութիւններուն համար, որոնց շնորհիւ կը գործեն Նարեկ հայկական վարժարանները, ջամբելով հայեցի կրթութիւն, հայկական ոգի, ինչ որ կարելի կը դարձնէ նման ձեռնարկներու կայացումն ու յաջողութիւնը, նշեց ան: Վեր առաւ նշանակութիւնը բոլոր յուշատօներուն, մէկ առ մէկ, շեշտելով բոլորէն բխող միասնականութեան, բռունցքուելու, միաւորուելու էական անհրաժեշտութիւնն ու հրամայականը, որով հայը կայ ու պիտի մնայ ի Հայաստան, ի Արցախ եւ ի սփիւռս աշխարհի...